"Vieuxtemps", një violinë e rrallë dhe e çmuar
Arti dhe shpirti i violinës më të shtrenjtë në botë, Vieuxtemps
Kur shumë prej nesh mendojmë rreth objekteve të çmuara, në shumicën e rasteve na vijnë në mendje gurët e çmuar ose pikturat më të famshme. Por disa violina të rralla të frymëzojnë po aq shumë dhe kanë të njëjtat çmime astronomike si edhe thesaret e tjerë. Violina, së cilës i bie virtuozja amerikane Anne Akiko Meyers, ka një vlerë prej 16 milion dollarësh. Ajo është prodhuar në Itali në vitin 1741 nga lutajo Guarneri del Gesu dhe përfaqëson kulmin e artit të prodhimit të violinave. Zonja Meyers thotë se asnjë instrument tjetër nuk krahasohet me të. E quajtur “Vieuxtemps” sipas emrit të violinistit të madh të shekullit të XIX-të, i cili e kishte në pronësi, kjo violinë është vetëm një nga instrumentët tepër të rrallë antikë që arrijnë në sallën e ekspozitave të Paolo Alberghinit në Manhattan. Zoti Alberghini thotë se Vieuxtemps, e cila ishte e përsosur si violinë kur u krijua, është ruajtur në mënyrë gati të përsosur. Ai shton se ata që e zotërojnë violinën janë më tepër si kujdestarë se sa pronarë. Shkenca i ka ardhur në ndihmë zanatit të prodhimit të violinave. Llampat ultravjollcë dhe endoskopët mund të dallojnë të çara dhe defekte të tjerë që nuk i vën re syri. Në një punishte afër, zanatçinj të talentuar riparojnë, restaurojnë, madje edhe krijojnë instrumentët e mrekullueshëm me katër tela. Restauruesja e talentuar Julie Reed-Yaboah kujdeset për Vieuxtemps. Ajo thotë se edhe të ashtuquajturat “të meta” në kryeveprat e Del Gesu-së i shtojnë diçka të bukur tingujve. Shumë nga violinçelot dhe violinat më të rralla në botë qëndrojnë të heshtur në muze ose koleksione privatë. Por disa, si Vieuxtemps, vazhdojnë të ofrojnë kënaqësinë e muzikës së tyre. Anne Akiko Meyers emocionon herë pas here publikun në Carnegie Hall dhe salla të tjera. Ajo ka zotëruar dy violina Stradivari, të cilat i afrohen Vieuxtemps për nga cilësia. Megjithatë, ajo e konsideron këtë violinë si shpirtin e saj binjak. Zonja Meyers mban mend kur një dhurues anonim ia ofroi për ta përdorur gjithmonë.